b'\n_START_ARTICLE_\nGenesis (vesoljska sonda)\n_START_PARAGRAPH_\nGenesis je bila vesoljska sonda, izstreljena 8. avgusta 2001 z namenom zbrati 10 do 20 \xce\xbcg vzorcev son\xc4\x8dnega vetra, s katerimi bi znanstveniki raziskovali nastanek Oson\xc4\x8dja in zgradbo Sonca._NEWLINE_3. decembra 2001 je sonda, oddaljena pribli\xc5\xbeno milijon kilometrov od Zemlje, izpostavila svoje instrumente in za\xc4\x8dela v zbiralnike iz razli\xc4\x8dnih elementov ter spojin zbirati atome, katerih sestava naj se na Soncu ne bi razlikovala od sestave ob rojstvu Oson\xc4\x8dja pred 4,5 milijardami let._NEWLINE_8. septembra 2004 je sonda s hitrostjo okoli 320\xc2\xa0km/h, malo pred \xc5\xa1estnajsto uro GMT, padla v uta\xc5\xa1ko pu\xc5\xa1\xc4\x8davo. Po na\xc4\x8drtu naj bi jo prestregla helikopterja, ki bi ju vozila hollywoodska kaskaderja, a je zaradi napake pri izstrelitvi padala re\xc5\xa1evalna akcija propadla. Sondo so ro\xc4\x8dno izkopali in jo prenesli v bli\xc5\xbenje uta\xc5\xa1ke laboratorije, kjer so jo o\xc4\x8distili prsti in ostalih ne\xc4\x8disto\xc4\x8d, ki so oku\xc5\xbeile notranjost sonde, ko se je zaradi udarca odprla._NEWLINE_Genesis je na Zemljo prinesla prve vzorce zunajzemeljske snovi po lunarnih kameninah v sedemdesetih letih, in sploh prve vzorce bolj oddaljene od Lune._NEWLINE_Januarja 2006 je podobno oddaljene vzorce prinesla \xc5\xa1e sonda Stardust, ki je zbirala snov, ki obdaja komete.\n_START_SECTION_\nV popularni kulturi\n_START_PARAGRAPH_\nGenesis je bilo tudi ime projekta v znanstvenofantasti\xc4\x8dnih filmih: Zvezdne steze II: Khanova jeza (Star Trek II: The Wrath of Khan) in Zvezdne steze III: Iskanje Spocka (Star Trek III: The Search for Spock).'